Jessica Kähärä

**Jessica Kähärä** (født 2001) er en finsk friidrettsutøver som representerer klubben Mikkelin Kilpa-Veikkoja. Hun konkurrerer hovedsakelig i sprintløp og hoppøvelser, og hun vant lengdehopp under Nordisk mesterskap i friidrett innendørs 2024.

## Bakgrunn
Kähärä kommer fra en «idrettsfamilie», der hennes søster Jasmin konkurrerer i langrenn, og deres mor, Catharina Svenlin, var en av Finlands beste volleyballspillere på 1980-tallet.

## Idrettskarriere
Hun har flere nasjonale titler på ungdoms- og juniornivå. Hun ble finsk U15-mester i høydehopp og tresteg i 2015, og i 2017 ble hun finsk U18-mester i høydehopp, lengdehopp og tresteg innendørs, og finsk U17-mester i høydehopp, tresteg og på 100 meter hekk utendørs. Hun vant høydehopp, lengdehopp og tresteg under det finske U18-mesterskapet innendørs i 2018 og hun vant de samme tre øvelsene under det finske U18-mesterskapet utendørs samme år. I 2019 ble hun finsk juniormester (U20) i på 60 meter hekk og i høydehopp innendørs og i høydehopp og tresteg utendørs. 

Hun markerte seg på nasjonalt seniornivå i 2017, da hun ble nummer fire i høydehopp og nummer fem i lengdehopp under det finske mesterskapet innendørs. Hun deltok i Sommer-EYOF 2017 (European Youth Olympic Festival), og fikk der bronse i tresteg og høydehopp. Under Finnkampen U18 vant hun høydehopp og ble nummer to på 100 meter hekk. Under det finske innendørsmesterskapet i 2018 ble hun nummer seks i lengdehopp og nummer sju i tresteg. Hun ble tatt ut til å delta i U18-EM i friidrett 2018, og hun fikk der to medaljer; sølv i høydehopp og bronse i tresteg. Hun kom på andreplass i høydehopp og tredjeplass i lengdehopp under det finske mesterskapet i friidrett i 2018. Hun deltok også i Sommer-OL for ungdom 2018, og fikk der bronse etter å ha hoppet 1,81 og 1,82 i de to omgangene.

Hun fikk bronse i lengdehopp under Nordisk mesterskap i friidrett innendørs 2019, der Sverige vant lagkampen for kvinner (Nordenkampen). To uker senere ble hun finsk mester i høydehopp innendørs, der hun hoppet 1,90 og satte ny personlig rekord. Under EM i friidrett innendørs 2019 hoppet hun 1,85 i kvalifiseringen, og nådde ikke finalen. Hun deltok i to øvelser under U20-EM i friidrett 2019, og endte der på sjuendeplass i tresteg og åttendeplass i høydehopp. Under det finske mesterskapet i friidrett 2019 fikk hun bronse i høydehopp, og hun endte på fjerdeplass i tresteg. Hun vant høydehopp under Nordisk juniormesterskap i friidrett 2019, og fikk bronse på 100 meter hekk.

Friidrettssesongen 2020 ble redusert på grunn av koronapandemien, men hun ble nummer fire i høydehopp under det finske mesterskapet innendørs, og hun fikk bronse i høydehopp under det finske mesterskapet utendørs. Hun deltok i U23-EM i friidrett 2021, og fikk der sjette beste resultat i kvalifiseringen (1,82), men rev tre ganger på 1,75 i finalen, og fikk dermed ingen plassering blant de 13 som hoppet i finalerunden. Året etter deltok hun i Nordisk-baltisk U23-mesterskap i friidrett 2022, der hun fikk sølv i lengdehopp, bak Maja Åskag, og hun fikk bronse på 100 meter hekk, der Andrea Rooth vant. I august 2022 ble hun finsk U23-mester i lengdehopp. 

Kähärä deltok i Nordisk mesterskap i friidrett innendørs 2023 (Nordic Indoor Match), og ble der nummer fire i lengdehopp og nummer seks på 60 meter hekk. Hun vant lengdehopp under det finske mesterskapet innendørs, og hun vant tre gullmedaljer under det finske U23-mesterskapet innendørs; i lengdehopp, tresteg og på 60 meter hekk. Hun representerte Finland under Lag-EM i friidrett 2023, og ble der nummer åtte i lengdehopp, og Finland kom der på ellevteplass i lagkonkurransen i førstedivisjon. Hun deltok igjen i U23-EM i friidrett 2023, og fikk denne gangen bronse i tresteg. Hun fikk også bronse i tresteg under det finske mesterskapet i friidrett i 2023. Sommeruniversiaden 2021 ble arrangert i 2023, og hun kom der på tiendeplass i tresteg.

Hun sesongåpnet 2024 med Tampere Indoor Meeting, der vant med ny personlig rekord i lengdehopp innendørs med 6,52 meter. Hun vant lengdehopp under Nordisk mesterskap i friidrett innendørs 2024, og hun fikk gull i lengdehopp og sølv i tresteg under det finske mesterskapet innendørs i februar 2024. Under Nordisk mesterskap i friidrett 2024 ble hun nummer fem i tresteg. Hun deltok i lengdehopp og tresteg under EM i friidrett 2024, men nådde ikke finalerunden i noen av øvelsene. Hun vant lengdehopp under det finske mesterskapet i friidret 2024, og fikk sølv i tresteg, bak Kristiina Mäkelä.

## Referanser


## Eksterne lenker
*